पाएं अपने शहर की ताज़ा ख़बरें और फ्री ई-पेपरडाउनलोड करें
नासरीगंज नगर के बाजार रोड में सड़क पर बहते नाले के गंदे पानी से कोरोना संक्रमण का खतरा बढ़ने का डर है। वहीं लोगों को आवागमन में भी दिक्कतों का सामना है। मंगलवार को यह स्थिति उस समय उत्पन्न हुई जब वार्ड दस में सफाई कर्मियों ने लबालब भरी हुई नाली की उड़ाही का काम शुरू किया। जिससे सड़क पर बड़ी मात्रा में कीचड़ पसर गये और रास्ते पर गंदा पानी बहने लगा। और दुपहिया वाहनों से लेकर पैदल यात्रियों तक को गंदगी, दुर्गंध और परेशानियों का सामना करना पड़ा। लोगों ने शिकायत की है कि नालियों व नालों की नियमित सफाई नहीं होती है। और जब गंदा पानी सड़क व रास्तों पर बहने लगता है तो प्रशासन की नींद खुलती है। गौरतलब है कि वार्ड दस व बारह को बांटने वाली इस सड़क पर दिन भर सैकड़ों वाहनों का आवागमन होता है।
और इस बीच पैदल राहगीरों पर गंदे पानी के छींटे पड़ना स्वाभाविक है। त्राहिमाम झेल रहे लोगों ने शहर में सफाई का ठेका लेने वाली एनजीओ पर कार्य में लापरवाही बरतने का भी आरोप लगाया है। भाजपा नगर इकाई के उपाध्यक्ष संजय कुमार समेत कई लोगों का यह भी आरोप है कि उक्त एनजीओ द्वारा आवश्यकता से कम सफाई कर्मियों को ठेके पर लेकर काम कराया जाता है। फलस्वरूप नगर में समुचित साफ सफाई नहीं हो पाती है। इस मामले पर ईओ जुल्फिकार अली प्यामी ने कहा है कि एनजीओ के लोगों को तत्काल निर्देश दिया जाएगा कि वे नियमित साफ सफाई करें। अन्यथा लोगों से शिकायत मिलने पर इनके खिलाफ विधि सम्मत कार्रवाई की जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn